נתניהו ואובמה נפגשו אמש בפעם האחרונה.
השניים, שידעו מערכת יחסים מעט מתוחה לאורך השנים, בחרו שלא להתייחס באופן פומבי למחלוקות ביניהם. גורמים בממשל האמריקני מסרו כי במהלך הפגישה הביע הנשיא את דאגתו מהבנייה בשטחים אולם ראש הממשלה טען כי זו לא מהווה מכשול לשלום.
ראש הממשלה בנימין נתניהו ונשיא ארה"ב ברק אובמה נפגשו אמש (רביעי) בשולי העצרת הכללית של האומות המאוחדות בניו יורק, במה שתהיה ככל הנראה פגישתם הרשמית האחרונה לפני סיום תפקידו של הנשיא האמריקני בינואר. בדברים שנשאו לפני הפגישה בחרו השניים, שידעו מערכת יחסים מעט מתוחה לאורך השנים, לפזר חיוכים והעדיפו להתבדח על משחקי גולף משותפים וחופשות עתידיות נטולות פגישות מדיניות על פני ויכוחים נוספים סביב התהליך המדיני, חילוקי הדעות סביב איראן והבנייה בהתנחלויות.
הנשיא האמריקני התייחס בקצרה בלבד להתנגדות של הממשל האמריקני לבנייה הנוספת בשטחים. "אנו מודאגים מהפעילות בהתנחלויות. אנו מקווים שנוכל להמשיך להיות שותפים אפקטיביים לישראל במציאת הדרך לשלום", אמר אובמה.
לטענת גורמים בממשל האמריקני, היה אובמה תקיף יותר במהלך הפגישה עצמה והעלה "דאגות אמריקניות עמוקות" כי הבנייה בהתנחלויות שוחקת את הסיכויים לשלום. נתניהו, כך על פי אחד הגורמים, לא קיבל קביעה זו וטען כי ההתנחלויות לא מהוות מכשול לשלום. עוד הוסיפו כי שני המנהיגים לא "טייחו" את ההבדלים ביניהם בנושא.
התנגדותו התקיפה של נתניהו לעסקת הגרעין עליה חתם אובמה עם איראן – ככל הנראה נקודת המחלוקת הגדולה ביותר במערכת היחסים של השניים – לא עלתה במהלך הפגישה, כך לדברי גורמים בממשל שתדרכו את התקשורת שלא לייחוס. לדבריהם הפגישה ארכה כשעה.
בדברים שנשאו באופן פומבי התרכזו נתניהו ואובמה בהסכם הסיוע הביטחוני החדש שנחתם בין ארה"ב וישראל מוקדם יותר החודש. בבית הלבן מקווים שההסכם חסר התקדים בהיקפו יסייע לשנות את התפיסה בקרב תומכי ישראל בארה"ב לפיה לא תמך אובמה במידה מספקת בביטחון ישראל.
"זאת תקופה קשה ומסוכנת במזרח התיכון ואנו מבקשים לוודא שתהיינה לישראל כל היכולות שלהן היא זקוקה כדי להגן על העם בישראל ולשמור על ביטחונו", אמר אובמה.
ראש הממשלה נתניהו סיכם את דבריו בפרידה מהנשיא האמריקני ואמר כי "קולך המשפיע יישמע במשך עשורים רבים ואני יודע שתמשיך להגן על זכותה של ישראל להגן על עצמה ועל זכותה לשגשג כמדינה יהודית".